ઈશાન ખૂણાને પવિત્ર લેખાવીને વડા પ્રધાન મોદી તથા ભાજપના રાષ્ટ્રીય અધ્યક્ષ શાહે કર્ણાટકને કબજે કરવા ભણી સઘળું ધ્યાન કેન્દ્રિત કર્યું છે. કોંગ્રેસના અધ્યક્ષ રાહુલ ગાંધી હજી તો પોતાની સેનાને ગોઠવે ત્યાં તો ભાજપ અને સંઘ પરિવાર એમના વ્યૂહને ખેદાનમેદાન કરી નાખવાનાં પગલાં લઈ લે છે. કર્ણાટકમાં અત્યારે કોંગ્રેસના સિદ્ધરામૈયાની સરકાર છે. કર્ણાટક મૂળે કોંગ્રેસનો ગઢ રહ્યો છે, પરંતુ એના કોંગ્રેસી મુખ્યમંત્રી અને ભારતના વિદેશમંત્રી રહેલા એસ. એમ. કૃષ્ણાને ભાજપમાં લાવીને ભગવી પાર્ટીએ મીર માર્યાનો અનુભવ કર્યો છે. આ એ જ કૃષ્ણા છે, જેમણે વિદેશમંત્રી તરીકે પોતાના ભાષણને બદલે બીજા કોઈનું ભાષણ સંયુક્ત રાષ્ટ્રમાં વાંચ્યું ત્યારે ભાજપની નેતાગીરીએ એમની ટીકા કરવામાં કોઈ મણા રાખી નહોતી. જોકે યુદ્ધ અને પ્રેમમાં બધું જ વાજબી ગણાય છે એમ જ્યારે જ્યાં જેની જરૂર જણાય એ કરવામાં મોદી-સેના પીછેહઠ કરતી નથી. એમણે અગાઉ ભ્રષ્ટાચારના ખટલાઓમાં જેલવાસી રહેલા અને ભાજપ છોડીને પ્રાદેશિક પક્ષ સ્થાપનારા યેદિયુરપ્પાને મુખ્યમંત્રીપદના ઉમેદવાર તરીકે આગળ કરવાનું પસંદ કર્યું છે. કર્ણાટકમાં અગાઉના વડા પ્રધાન એચ. ડી. દેવેગૌડાનો જનતા દળ (સેક્યુલર) પક્ષ ભાજપ અને કોંગ્રેસ સાથે ઘર માંડતો રહ્યો છે. દેવેગૌડાના પુત્ર એચ. ડી. કુમારસ્વામીને એ જોડાણોમાં જ મુખ્યમંત્રી બનવાની તક મળી હતી.